**V Š E O B E C N E Z Á V Ä Z N É N A R I A D E N I E**

**O B C E S T A N K O V A N Y**

**č. 3/2019**

**O UŽÍVANÍ VEREJNÝCH PRIESTRANSTIEV V OBCI Stankovany**

Obec Stankovany v zmysle § 6 a §11 ods. 4 písm. g) zákona 369/1990 Zb. o Obecnom zriadení vydáva pre územie obce Stankovany toto

**Všeobecne záväzné nariadenie o užívaní verejných priestranstiev v obci Stankovany (ďalej len „VZN“)**

# Článok 1

# Úvodné ustanovenie

Toto VZN určuje verejné priestranstvá, upravuje ich užívanie a stanovuje sankcie za porušovanie povinností vyplývajúcich z tohto VZN.

**Článok 2**

**Základné pojmy**

**Verejné priestranstvo** – za verejné priestranstvo sa považujú všetky miesta, ktoré slúžia verejnosti a to najmä: komunikácie, chodníky, parkoviská, pozemok na ktorom je umiestnená budova obecného úradu č.s. 133 par. č. C-KN č.74, 75 a 76 /parkovisko pred OcÚ, zelená plocha pri OcÚ, spevnená plocha pri OcÚ / , pozemok na ktorom je umiestnená budova Kultúrneho a agroturistockého centra č.105, parc č. C-KN 356 a E-KN 160/2 / spevnená plocha pri Kultúrnom a agroturistickom centre/ zelené pásy medzi komunikáciou a oplotením súkromných pozemkov, parky, námestia, cintoríny, športové areály a podobne. Tieto priestranstvá sú v majetku obce alebo v majetku štátu, prípadne v majetku fyzických alebo právnických osôb.

# Článok 3

#  Užívanie verejných priestranstiev

1. Verejné priestranstvá môže užívať primeraným spôsobom ich určeniu každý.
2. Verejné priestranstvo – zelený pás pred rodinnými domami - si môžu vlastníci prípadne ich užívatelia primerane upravovať, na vjazdy na pozemok, na parkoviská a pod. (preddomová úprava). Na tieto úpravy je potrebný súhlas obce.
3. Tieto úpravy nesmú smerovať k tomu, že obmedzujú ich užívanie ostatnými účastníkmi, najmä nesmú byť nebezpečné. Je zakázané ich ohradzovať, oplocovať a tak znemožňovať ich užívanie ostatnými účastníkmi. Tiež je zakázané na ich ohraničovanie používať ostré predmety ako skaly, tyče, ďalšie predmety zabraňujúce vstupu na verejné priestranstvo a podobne.
4. Obec môže verejné priestranstvo vo verejnom záujme prenajať na určený účel, prípadne za úhradu prenajať na podnikanie.
5. Zakazuje sa stáť s motorovými vozidlami na krajnici miestnych komunikácií a chodníkov pre peších.

# Článok 4

# Udržiavanie čistoty verejných priestranstiev

1. Udržiavanie čistoty verejných priestranstiev je spoločnou záležitosťou všetkých fyzických a právnických osôb pôsobiacich na území obce, ako aj všetkých obyvateľov a návštevníkov obce Stankovany. Toto sa vzťahuje na čistenie a udržiavanie verejného priestranstva obce je jeho zametanie, umývanie, odstraňovanie blata, odpadkov, iných nečistôt, buriny a tiež kosenie a zimná údržba. Na údržbu miestnych komunikácii a chodníkov pre peších sa vzťahuje zákon č. 135/1961 o pozemných komunikáciách v znení neskorších predpisov.

**Článok 5**

**Preddomová úprava**

1. Na preddomovú úpravu verejného priestranstva podáva písomnú žiadosť vlastník alebo nájomca nehnuteľnosti, pred ktorou sa má úprava robiť.
2. Žiadosť sa podáva na obecnom úrade a žiadateľ v nej popíše akú preddomovú úpravu chce vykonať. Prílohou žiadosti je jednoduchý náčrt úprav.
3. Požadovanú preddomovú úpravu možno vykonať až po písomnom súhlase obce

# Článok 6

#  Zodpovednosť za porušenie povinností tohto VZN - sankcie

1. Porušenia nariadenia sa dopustí ten, kto užíva verejné priestranstvo v rozpore s týmto VZN najmä:

1. **ak vykonáva preddomovú úpravu bez súhlasu obce,**
2. **ak vykoná preddomovú úpravu v rozpore so súhlasom obce alebo napriek nesúhlasu obce,**
3. **ak zabráni, znemožní, alebo obmedzí užívať verejné priestranstvo ostatným účastníkom,**
4. **ak umiestní zakázané predmety na verejnom priestranstve podľa článku 3 ods. 3 tohto VZN**
5. **ak znečisťuje verejné priestranstvo podľa článku 4 tohto VZN**

1. Vo veciach porušenia nariadenia podľa predchádzajúceho odseku rozhoduje a ukladá pokuty obec Stankovany v súlade s § 13 zákona o obecnom zriadení a v súlade so zákonom o priestupkoch.
2. Za porušenie povinností vyplývajúcich z tohto VZN môže obec Stankovany uložiť pokutu vo výške : právnickým osobám a fyzickým osobám oprávneným na podnikanie – **do** **6 638 Eur**  (slovom Šesťtisícšesťstotridsaťosem eur) ostatným fyzickým osobám **33 Eur** (slovom Tridsaťtri eur)
3. Finančné prostriedky získané z pokút za porušenie povinností sú príjmom obce.
4. Pri ukladaní pokuty sa postupuje podľa všeobecných predpisov o správnom konaní.
5. Pri porušení povinností vyplývajúcich z tohto VZN fyzickými osobami sa postupuje podľa zákona o priestupkoch.
6. V prípade, že ten kto v rozpore s týmto VZN užíva verejné priestranstvo a neuvedie ho do pôvodného stavu ani na výzvu obce, vykoná tak obec na jeho náklady.

**Článok 7**

**Platnosť a účinnosť**

Na tomto Všeobecne záväznom nariadení Obce Stankovany sa uznieslo 3/5 väčšinou Obecné zastupiteľstvo v Stankovanoch dňa 19.11.2019 uznesením č.95/2019/08

Všeobecne záväzne nariadenie ***o užívaní verejného priestranstva v obci Stankovany***  nadobúda účinnosť 15. dňom od vyvesenia po schválení na úradnej tabuli obce Stankovany.

V Stankovanoch dňa: 19.11.2019

 **JUDr. Vladimír Urban**

 ***starosta obce***

Návrh VZN vyvesený: 04.11.2019

 zvesený: 19.11.2019

 Schválené VZN vyvesené: 20.11.2019

zvesené: 05.12.2019